杨万里
四月十三日度鄱阳湖
泊舟番君湖，风雨至夜半。
求济敢自必，苟安固所愿。
孤愁知无益，暂忍复永叹。
夜久忽自睡，倦极不知且。
舟人呼我起，顺风不容缓。
半篙已湖心，一叶恰镜面。
仰见云衣开，侧视帆腹满。
天如琉璃锺，下覆水晶碗。
波光金汁泻，日影银柱贯。
康山杯中蛭，庐阜帆前幔。
豁然地无蒂，渺若海不岸。
是身若虚空，御气游汗漫。
初忧触危涛，不意拾奇观。
近岁六暄凉，此水三往返。
未涉每不宁，既济辄复玩。
游倦当自归，非为猿鹤怨。